《咏怀 其二》
明代·梁有誉

明月鉴重帏，凉风吹绮疏。佳人扬清讴，顾影伤离居。

昔别黄鸟扬，倏忽秋兰舒。繁华不再至，欢乐宁倩馀。

迢迢牵牛星，万古恒不渝。所思杳天末，日夕增烦吁。

秦女善扬筝，赵女亦吹竽。筝竽岂不哀，不如琴瑟娱。

织缣常苦迟，织素常苦劬。嗟哉织作勤，泪下沾罗襦。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。